हमें एक-दूसरे की मदद की जरूरत पड़ती रहती है, मिल-जुलकर काम करेंगे तो बड़े लक्ष्य हो सकते हैं पूरे
सावन महीना चल रहा है और इन दिनों शिव जी की कथा पढ़ने-सुनने की परंपरा है। आज जानिए शिव जी और ब्रह्मा जी से जुड़ी एक ऐसी कथा, जिसमें भगवान ने संदेश दिया है कि मिल-जुलकर काम करना चाहिए। savan month 2023 in hindi, lord shiv and brahma ji story in hindi, story of lord shiv, life management tips in hindi
सावन महीना चल रहा है और इन दिनों शिव जी की कथा पढ़ने-सुनने की परंपरा है। आज जानिए शिव जी और ब्रह्मा जी से जुड़ी एक ऐसी कथा, जिसमें भगवान ने संदेश दिया है कि मिल-जुलकर काम करना चाहिए, क्योंकि हमें कभी भी दूसरों की मदद की जरूरत पड़ सकती है।
कथा के मुताबिक, ब्रह्मा जी सृष्टि बनाने की तैयारी कर रहे थे। सृष्टि का निर्माण करने के लिए ब्रह्मा जी ने सबसे पहले पांच मानस पुत्रों को उत्पन्न किया। उनके नाम थे सनक, सनंदन, सनातन, रिभू और सनत कुमार। ये पांचों पुत्र योगी और सृष्टि से विरक्त थे। इन्हें सृष्टि के संचालन में रुचि नहीं थी।
ब्रह्मा जी समझ गए थे कि इन पांचों से सृष्टि नहीं बनेगी। ऐसा सोचकर ब्रह्मा जी दुखी हो गए। उन्होंने विचार किया कि अब सृष्टि का निर्माण और संचालन कैसे होगा? ये विचार कर ही रहे थे कि उनके दुख से क्रोध प्रकट हो गया। क्रोध की वजह से ब्रह्मा जी की आंखों से आंसू बहने लगे तो भूत-प्रेत पैदा हो गए।
क्रोध और भूत-प्रेत को देखकर ब्रह्मा जी और ज्यादा दुखी हो गए। दुख की वजह से ब्रह्मा जी निराश हो गए थे। उस समय वहां शिव जी प्रकट हुए। शिव जी ने ब्रह्मा जी को शांत किया और अपने 11 रुद्र प्रकट किए। शिव जी के 11 रूप इधर-उधर दौड़ने लगे, रोने लगे। रोने और दौड़ने की वजह से ही शिव जी के इन स्वरूपों का नाम रुद्र पड़ा। 
शिव जी ने अपने 11 स्वरूपों की मदद से ब्रह्मा जी के सृष्टि निर्माण और संचालन के काम में मदद की। इस तरह शिव जी की मदद से ब्रह्मा जी ने सृष्टि की रचना की।
प्रसंग का संदेश
इस कथा का संदेश ये है कि जब कोई बड़ा काम करना हो तो हमें दूसरों की मदद की जरूरत पड़ जाती है। इसलिए हमें एक-दूसरे की मदद करते रहना चाहिए। जब हम किसी की मदद करते हैं तो जरूरत पड़ने पर वह व्यक्ति भी हमारी मदद करता है। मिल-जुलकर काम करेंगे तो बड़े-बड़े लक्ष्य पूरे किए जा सकते हैं।